गोरोमात्र सुन्दर होइन भन्दै ‘फेयर एन्ड लभ्ली’ को नामबाट ‘फेयर’हटाइने 
सौन्दर्य प्रसाधनका सामाग्रीहरु उत्पादन गर्दै आएको बहुराष्ट्रिय कम्पनी युनिलिभरले सुन्दरताको परिभाषालाई समावेशी बनाउने निर्णय गरेको बताउँदै गोरो वा सेतो रंगलाई महत्व दिने शब्दहरु आफ्ना उत्पादनबाट हटाउने निर्णय गरेको जनाएको छ ।
काठमाडौँ — सौन्दर्य प्रसाधनका सामाग्रीहरु उत्पादन गर्दै आएको बहुराष्ट्रिय कम्पनी युनिलिभरले सुन्दरताको परिभाषालाई समावेशी बनाउने निर्णय गरेको बताउँदै गोरो वा सेतो रंगलाई महत्व दिने शब्दहरु आफ्ना उत्पादनबाट हटाउने निर्णय गरेको जनाएको छ ।युनिलिभरले बिहीबार आफ्नो वेबसाइट मार्फत् 'फेयर-फेयरनेस’,‘ह्वाइट–ह्वाइटेनिङ’ र ‘लाइट–लाइटेनिङ’जस्ता शब्दको प्रयोग आफ्ना उत्पादनको ब्रान्डिङ र विज्ञापनबाट हटाउने घोषणा गरेको हो । फेयर एन्ड लभ्ली क्रिमबाट पनि फेयर शब्द हटाइने भएको र यसको नयाँ नामाकरण केही महिनामा गरिने बताइएको छ ।कम्पनीका ब्युटी एन्ड पर्सनल केयरका प्रमुख सन्नी जेनले भनेका छन्, 'हामी छालाको कुनै एउटामात्रै रंग सुन्दर हुन्छ भन्ने होइन कि हरेक रंग सुन्दर हुन्छन् र सौन्दर्य कुनै एउटामात्रै रंगमा निहीत छैन भन्ने मान्यता राख्छौं । फेयर, ह्वाइट र लाइट (गोरो र सेतो) शब्दको प्रयोगले एक किसिमको रंग र वर्णलाई मात्र सुन्दरका रुपमा संकेत गर्छ र यो ठिक होइन भन्ने कुरालाई हामी स्वीकार गर्छौं । यी शब्दको प्रयोगलाई नयाँ ढंगले संवोधन गर्न चाहन्छौं ।' उनले भनेका छन्, 'हामी छालाको चमक बढाउने र निखार ल्याउने उत्पादनहरुमा प्रयोग हुने भाषालाई परिवर्तन गर्न चाहन्छौं ।' उनले एसियाभर बिक्री हुने गरेको क्रिमको विज्ञापनको भाषा पनि परिवर्तन गरिने बताएका छन् । यसको विज्ञापनमा गोरामात्र नभइ अन्य वर्णका महिलाहरुलाई प्रयोग गरिने उनले बताएका छन् । 'हामी कुनै एउटा रंग वा वर्णको होइन व्यक्तिको छालाको चमक र सुन्दरताको पक्षमा छौं, जसमा कुनै एउटा रंगको महत्व हुँदैन,' उनले भनेका छन् । साथै दक्षिण एशियामा बिक्री हुने उत्पादनहरुको प्याकेजिङ पनि परिवर्तन गरिने उनले बताएका छन् । सौन्दर्य क्रिम र अन्य उत्पादनहरुले केवल गोरो रंगलाई मात्र सुन्दर ठहर्‍याएर अन्य रंगका मानिसहरुको आत्मसम्मानमा चोट पुर्‍याएको आरोप लाग्दै आएको छ । आफ्नो बजार विस्तारका लागि अन्य रंगका व्यक्तिलाई कमशल वा कुरुप देखाउने विज्ञापनहरुको आलोचना हुँदै आएको छ । यस्ता विज्ञापनका उत्पादनले रंगभेदलाई बढावा दिएको भन्दै प्रतिबन्धको समेत माग हुने गरेको छ । यस्ता क्रिमको प्रचारमा देखिने फिल्मस्टारहरुको समेत आलोचना हुने गरेको छ । हालै अमेरिकामा काला जातिका व्यक्तिमाथि रंगका आधारमा भएका हिंसाको विरोध गर्ने कलाकारहरुले गोरो बनाउने क्रिमको विज्ञापनमा पनि अभिनय गरेको भन्दै उनीहरुलाई 'दोहोरो मापदण्ड' अवलम्बन गरेको भनिएको थियो । अश्वेत जर्ज फ्योएडको हत्यापछि उठेको विरोध अभियान 'ब्ल्याक लाइभ्स म्याटर' पछि युनिलिभर यस्तो निर्णयमा पुगेको केही मिडिया रिपोटहरुमा उल्लेख गरिएको छ ।